Nuwe BMW-luikrug het GTI in sy visierDie BMW 128ti. (Foto: Verskaf) BMW is nie ŉ nuwe mededinger in die hoëverrigtingafdeling nie. Van die vinnigste buksies wat ek al in my lewe teëgekom het, is BMW’s. Maar nie almal wil ŉ vuurvreter monsterbuks hê nie. Party soek net ŉ lekker luikrug wat ŉ paar naelloopskoene in die kattebak het en BMW het dié deur nou al te lank vir VW en sy GTI oopgelos. Die ti-naamplaatjie is nie nuut nie. In die sestigerjare het BMW hul eerste ti bekendgestel. Dit staan vir Turismo Internazionale. Dit was nog altyd op ŉ BM geplak wat heel sportiewe intensies het. Die nuwe 128ti is ŉ doodgewone luikrug. Daar is sitplek vir vyf en BMW se verstommende bougehalte. As mens by die kajuit inklim, kom jy wel agter dat die 1-reeks nou ŉ jonger mark teiken, maar dit pas perfek by die 128ti se karakter. Die kajuit is gepeper met al die funksionaliteit waarvan ek in ŉ voertuig hou, soos die raakskerminligtingstelsel met Apple CarPlay en Android Auto. BMW koppel dié diens al deur Bluetooth en dit is nie meer nodig vir ŉ draad nie – ŉ fantastiese funksie wat nie alle vervaardigers bied nie. Die sitplekke bied goeie ondersteuning en hou ŉ mens lekker styf om die lyf vas. Die BMW 128ti. (Foto: Verskaf) Die 128ti word aangedryf deur BMW se puik 2.0-viersilinderturbopetrolenjin. Dié enjin bied 180 kW en 380 Nm. Daai krag word aan die voorwiele gestoot deur BMW se 8-spoed-sport- outomatiese ratkas. Daar is ŉ beperkte glip-ewenaar (limited slip diff) om wieltol te beperk en seker te maak die voorwielaangedrewe BMW vlieg soos ŉ vuurpyl deur die draaie. Die motor kan 100 km/h in 6,3 sekondes bereik en hy sal aanhou snol tot ŉ indrukwekkende 243 km/h. Selfs meer indrukwekkend as die verrigtingsyfers, is die brandstofverbruik. BMW handhaaf ŉ gemiddeld van 6,8 ℓ/100 km en ek dink dit is heeltemal haalbaar. Ons het op die bekendstelling 9 ℓ/100 km gehandhaaf – en ons het nie sag met hom gewerk nie. Op die pad is die 128ti soos die meeste BMW’s. Dit is lekker gemaklik en soos ŉ gepantserde tenk gebou. Ritgehalte is sportief, maar heelwat sagter as van sy mededingers. Padhouvermoë is indrukwekkend as ŉ mens eers verby die wringkragstuur kom wat kenmerkend is van voorwielaangedrewe BMW’s en MINI’s weens die runflat-bande. Dit is bitter maklik om die 128ti op te som. Dit is ŉ welkome mededinger in dié segment. Sy prys is sterk teen die Golf, en dis ŉ BMW. Dit is mooi, en die binneruim is ŉ aangename plek met ŉ sterk spesifikasie. Ons sal weer tyd met die 128ti deurbring en sien hoe hy hom dan in die daaglikse roetine gedra en hom daarna met sy mededingers vergelyk. Die reeks lyk só: 213 km/h 214 km/h 243 km/h 250 km/h Die reeks word gedek deur ŉ 2 jaar/onbeperkte km-waarborg en 5 jaar/100 000 km- omvattende instandhoudingsplan.